Omkring 11.000 husstande skal over de næste 12 år flyttes ud af ghettoerne ifølge regeringens strategi mod parallelsamfund, men et spørgsmål er: Hvor skal de hen?

Mange borgmestre tænker, at der så må bygges almene boliger, som de har råd til, andre steder. Men flere af borgmestrene er i en slags chok over, at det samtidig nu ser ud til at blive væsentlig dyrere for dem at bygge nye almene boliger. Fremover skal kommunerne ikke som hidtil slippe med at betale 10 procent af den kapital, der skydes ind i alment nybyggeri, men 14 procent. En realstigning på 40 procent.

Det vil koste København knap 1 milliard kroner over 10 år, uden at det giver én bolig mere, fremhæver overborgmester Frank Jensen (S). Det svarer til, at der opføres 3.700 færre boliger frem til 2030.